b'\n_START_ARTICLE_\nJocs Florals\n_START_SECTION_\nHist\xc3\xb2ria dels Jocs\n_START_PARAGRAPH_\nEls Jocs Florals fou un certamen literari institu\xc3\xaft a Tolosa l\'any 1323 per la Sobregaya Companhia dels Set Trobadors i que es va celebrar fins al 1484, on concorrien tamb\xc3\xa9 trobadors i poetes catalans, entre els quals Joan Blanc, Jaume Rovira, Bernat de Palaol i Lloren\xc3\xa7 Mallol. _NEWLINE_Despr\xc3\xa9s de diverses temptatives, el 1393, per desig del rei Joan I, el Consistori de la Gaia Ci\xc3\xa8ncia es va instaurar a Barcelona fins a la darreria del segle XV sota l\'auspici dels monarques catalanoaragonesos. L\'acte de lliurament de premis se celebrava al Sal\xc3\xb3 de Cent, a l\'Ajuntament de Barcelona.\n_START_SECTION_\nJocs Florals de Barcelona\n_START_PARAGRAPH_\nJa al segle XIX, els Jocs Florals de Barcelona van tornar a instaurar-se el primer diumenge de maig de 1859 gr\xc3\xa0cies a les iniciatives d\'Antoni de Bofarull i de V\xc3\xadctor Balaguer, amb el lema Patria, Fides, Amor, en al\xc2\xb7lusi\xc3\xb3 als tres premis ordinaris: la Flor Natural o premi d\'honor, que s\'atorgava a la millor poesia amorosa, l\'Englantina d\'or a la millor poesia patri\xc3\xb2tica i la Viola d\'or i argent al millor poema religi\xc3\xb3s. El guanyador de tres premis ordinaris era investit amb el t\xc3\xadtol de Mestre en Gai Saber. A m\xc3\xa9s hi havia altres premis extraordinaris, com la Copa Art\xc3\xadstica, a la millor composici\xc3\xb3 en prosa, o d\'altres patrocinats per institucions o particulars. _NEWLINE_Un gran sector dels intel\xc2\xb7lectuals i dels pol\xc3\xadtics catalans don\xc3\xa0 suport als Jocs Florals i aix\xc3\xb2 contribu\xc3\xad al prestigi de la literatura catalana culta, al comen\xc3\xa7ament de la Renaixen\xc3\xa7a. En aquest marc es manifesten posicions diferenciades respecte al model de llengua que havia d\'imperar. Marian Aguil\xc3\xb3 defensa una primera via que prengui com a models els diversos autors de totes les formes dialectals; Antoni de Bofarull defensa models del segle XVI i XVII i el dialecte emprat a Barcelona i finalment, hi ha una tercera via que no disposa d\'un defensor visible dins l\'estructura dels Jocs i defensa un catal\xc3\xa0 barcelon\xc3\xad del segle XIX. Entre les dues darreres tend\xc3\xa8ncies hi havia moviments aproximatius. Hi ha cr\xc3\xadtics com Frederic Soler i el seu entorn que en la major part dels casos acabaran participant-hi. _NEWLINE_Els Jocs aglutinen participants d\'ideologies contraposades: republicans, conservadors i generacions m\xc3\xa9s joves que s\'hi van apuntant. Tota la diversitat ideol\xc3\xb2gica es fa palesa als discursos realitzats en els Jocs, que s\'han convertit en un referent per a l\'estudi del debat intern i de l\'evoluci\xc3\xb3 ideol\xc3\xb2gica dels seus participants._NEWLINE_A la darreria del segle XIX, els Jocs comen\xc3\xa7aren a ser considerats una instituci\xc3\xb3 anacr\xc3\xb2nica i per aix\xc3\xb2 es produ\xc3\xafren diversos intents de modernitzaci\xc3\xb3. El m\xc3\xa9s important fou el de Josep Carner i els seus amics l\'any 1914, sense gaire \xc3\xa8xit. El punt m\xc3\xa9s pol\xc3\xa8mic fou la posici\xc3\xb3 contr\xc3\xa0ria a les noves Normes ortogr\xc3\xa0fiques de Pompeu Fabra promogudes per l\'Institut d\'Estudis Catalans. Els organitzadors dels Jocs no les acceptaren plenament fins al 1934. Ir\xc3\xb2nicament, l\'aparici\xc3\xb3, a inst\xc3\xa0ncies de Lo Rat Penat, de les Normes de Castell\xc3\xb3 de 1932 fa que els Jocs Florals de Val\xc3\xa8ncia, promoguts per aquesta instituci\xc3\xb3, acceptaren abans les normes fabrianes que els organitzadors dels Jocs de Barcelona. _NEWLINE_Per altra banda, els Jocs van sofrir les conseq\xc3\xbc\xc3\xa8ncies de la repressi\xc3\xb3 catalanista de la Dictadura de Primo de Rivera. El 1924 van haver-se de celebrar a Tolosa de Llenguadoc. El 1925 se\'n va impedir la celebraci\xc3\xb3, i en el seu lloc es va fer un homenatge en qu\xc3\xa8 els Mestres en Gai Saber llavors vius van escollir i votar els millors poemes del Mestres en Gai Saber difunts. Del 1926 al 1929 no es va poder celebrar la festa p\xc3\xbablica de lliurament de premis i es van haver d\'entregar de forma privada al domicili dels presidents del Consistori. El certamen es va celebrar fins al 1936.\n_START_SECTION_\nRestabliment dels Jocs Florals de Barcelona\n_START_PARAGRAPH_\nEl 1978, amb el restabliment de la democr\xc3\xa0cia, es van tornar a celebrar els Jocs Florals a Barcelona. I actualment, despr\xc3\xa9s d\'un canvi de reglament el 1981 i d\'una reforma el 1992, es continuen celebrant._NEWLINE_El 2006 es va operar un canvi en els guardons, passant de tres o m\xc3\xa9s guardons a concentrar-los tots en un sol, que des d\'aleshores pass\xc3\xa0 a dir-se "Premi de Poesia Jocs Florals de Barcelona", i el guardonat pass\xc3\xa0 a anomenar-se "Poeta de la Ciutat de Barcelona"._NEWLINE_El fons dels Jocs Florals de Barcelona es conserva a l\'Arxiu Hist\xc3\xb2ric de la Ciutat de Barcelona. Compr\xc3\xa8n les actes del consistori, correspond\xc3\xa8ncia i les composicions presentades a concurs, i abasta el per\xc3\xadode 1859-1982.\n_START_SECTION_\nAltres Jocs\n_START_PARAGRAPH_\nLes diverses comarques i ciutats del pa\xc3\xads, els diferents barris i moltes institucions culturals organitzen els seus cert\xc3\xa0mens literaris, tot sovint amb el nom de Jocs Florals.\n_START_SECTION_\nJocs Florals Escolars de Catalunya\n_START_PARAGRAPH_\nEl Departament d\xe2\x80\x99Ensenyament convoca des de 2014 els Jocs Florals Escolars de Catalunya, una convocat\xc3\xb2ria adre\xc3\xa7ada als centres d\xe2\x80\x99educaci\xc3\xb3 prim\xc3\xa0ria i educaci\xc3\xb3 secund\xc3\xa0ria obligat\xc3\xb2ria, amb l\xe2\x80\x99objectiu de potenciar i estimular l\xe2\x80\x99expressi\xc3\xb3 i producci\xc3\xb3 escrita de nois i noies i fomentar una tradici\xc3\xb3 cultural pr\xc3\xb2pia i ben arrelada al pa\xc3\xads.\n_START_SECTION_\nJocs Florals de Girona\n_START_PARAGRAPH_\nEIs Jocs Florals de Girona, que esdevingueren un dels actes m\xc3\xa9s esperats de les Fires de Sant Narc\xc3\xads, tenen el seu precedent en el Certamen Literario, instaurat el 1872 per l\'Asociaci\xc3\xb3n Literaria de Gerona, biling\xc3\xbce, desaparegut el 1902; i tamb\xc3\xa9 en els Jocs Florals anomenats popularment de l\xe2\x80\x99Enderroch, creats el 1903 pel setmanari del mateix nom. Esdevingueren els Jocs Florals de Girona i es mantingueren fins a la Guerra Civil._NEWLINE_Al llarg dels anys foren presidits per Prudenci Bertrana, Maragall, Raimon Casellas, Ruyra, Costa i Llobera, Trinitat Aldrich. Eugeni d\'Ors, Ignasi Iglesias, Puig i Cadafalch... I van ser premiats, entre altres: Jaume Bofill i Mates, Gabriel Alomar, L\xc3\xb3pez-Pic\xc3\xb3, Carme Karr, Maria Ant\xc3\xb2nia Salv\xc3\xa0, Lloren\xc3\xa7 Riber, Carles Riba, Clementina Arderiu, Joaquim Folguera, Xavier Montsalvatge, Miquel de Palol, Carme Montoriol, Ventura Gassol, Josep Lleonart, Simona Gay, Xavier Benguerel...\n_START_SECTION_\nJocs Florals de la Ciutat i Regne de Val\xc3\xa9ncia\n_START_PARAGRAPH_\nL\'origen dels Jocs Florals a Val\xc3\xa8ncia data de 1859, quan Teodor Llorente Olivares coneix Mari\xc3\xa0 Aguil\xc3\xb3, llavors bibliotecari de la Universitat de Val\xc3\xa8ncia. Aguil\xc3\xb3, com a mentor, i Llorente i Vicent Wenceslau Querol, llavors companys d\'estudis, en serien els impulsors. Els primers Jocs Florals es varen celebrar com a commemoraci\xc3\xb3 del quart centenari d\'Ausi\xc3\xa0s March, i en la modalitat en llengua valenciana; els vencedors serien V\xc3\xadctor Balaguer i Teodor Llorente._NEWLINE_Els Jocs Florals tamb\xc3\xa9 es van reinstaurar a Val\xc3\xa8ncia al segle XIX, organitzats tradicionalment per Lo Rat Penat, que encara \xc3\xa9s la instituci\xc3\xb3 que els organitza tots els anys, amb menor repercussi\xc3\xb3 cultural, per\xc3\xb2, que a finals del segle XIX i principis del XX. _NEWLINE_Els Jocs Florals de Val\xc3\xa8ncia segueixen les secessionistes normes del Puig, i que al contrari de les normes de Castell\xc3\xb3, recolzades per l\'Acad\xc3\xa8mia Valenciana de la Llengua, s\xc3\xb3n utilitzades pels sectors de la societat valenciana que consideren que el valenci\xc3\xa0 \xc3\xa9s una llengua diferent del catal\xc3\xa0. Aquest biaix ideol\xc3\xb2gic no impedeix que els Jocs Florals de Val\xc3\xa8ncia estiguen patrocinats per la Generalitat Valenciana, la Diputaci\xc3\xb3 de Val\xc3\xa8ncia, l\'Ajuntament de Val\xc3\xa8ncia i l\'Arquebisbat de Val\xc3\xa8ncia, entre altres institucions. Aquests jocs florals tenen la peculiaritat d\'utilitzar indistintament tant el valenci\xc3\xa0 com el castell\xc3\xa0.\n_START_SECTION_\nJocs Florals Internacionals\n_START_PARAGRAPH_\nEls Jocs Florals de Barcelona i Val\xc3\xa8ncia van inspirar la celebraci\xc3\xb3, a partir de 1908, dels Jocs Florals Internacionals, el concurs literari en esperanto de m\xc3\xa9s prestigi abans de la Segona Guerra Mundial.\n_START_SECTION_\nJocs Florals de Sants, Hostafrancs i la Bordeta\n_START_PARAGRAPH_\nL\'any 1877, divuit anys despr\xc3\xa9s de la restauraci\xc3\xb3 dels Jocs Florals de Barcelona, per iniciativa dels redactors de la revista Eco de Sans, Jacint Laporta i Mercader i Pere Riera Riquer, es van convocar els Jocs Florals de Sants, aprofitant la Festa Major de Sant Bartomeu. Els seg\xc3\xbcents anys, els jocs florals els organitzaren entitats com l\'Ateneu de Sants, entre 1878 i 1894, el Foment Catal\xc3\xa0, entre 1894 i 1898, la Lliga de Contribuents, fins al 1910 o el Cercle de Sants, fins al 1923. Escriptors com \xc3\x80ngel Guimer\xc3\xa0, Josep Maria Folch i Torres, Joaquim Ruyra, Conrad Roure, Bonaventura Bassegoda, Miquel Bleach, Ferran Aguil\xc3\xb3 o Enric Prat de la Riba hi van participar com a escriptors o com a membres del jurat. Entre 1923 i 1932, la dictadura de Primo de Rivera els prohib\xc3\xad i es recuperaren amb la Rep\xc3\xbablica durant cinc anys m\xc3\xa9s, fins a l\'any 1937 en qu\xc3\xa8 la guerra els interromp\xc3\xa9 definitivament. _NEWLINE_A Hostafrancs, els Jocs Florals tingueren una primera experi\xc3\xa8ncia amb els jocs infantils que l\'entitat Sang Nova, amb seu al carrer de Vilardell, organitz\xc3\xa0 el 1902. En realitat es tractava d\'un concurs de lectura i escriptura que es convert\xc3\xad en una festa liter\xc3\xa0ria dedicada a la mainada del barri, en aquell temps una populosa i urbanitzada part de la ciutat entorn de les f\xc3\xa0briques m\xc3\xa9s importants, entre les quals l\'Espanya Industrial. L\'any 1907, l\'escriptora Carme Karr fou una de les impulsores dels Jocs Florals d\'Hostafrancs, ara s\xc3\xad certamen po\xc3\xa8tic i en prosa i que s\'entregaren el dia 13 d\'octubre. En aquests premis hi van conc\xc3\xb3rrer autors de la talla de Joaquim Folch i Torres, Antoni Rovira i Virgili o Claudi Ametlla, i s\'organitzaren al conegut local de \xc2\xabLa Saleta\xc2\xbb. Les desavinences entre l\'organitzaci\xc3\xb3 i la mateixa presidenta Carme Karr van fer que no es tornessin a celebrar. Els anys 1948 i 1949, la Comisi\xc3\xb3n Oficial de Fiestas instaur\xc3\xa0 de nou uns Jocs Florals a Hostafrancs, associats a la Festa d\'Homenatge a la Vellesa. Tenien un car\xc3\xa0cter marcadament oficialista tot i que els seus impulsors foren dels hostafranquins m\xc3\xa9s notables de mitjans de segle: Maria i Jordi Gol, Antoni Sau o Joan Pelegr\xc3\xad. Hostafrancs torn\xc3\xa0 a celebrar Jocs Florals entre el 1962 i 1974 a iniciativa d\'Emili Sau, Antoni Garcia i Palac\xc3\xadn o Josep Maria Gonz\xc3\xa0lez-C\xc3\xbaber. Aquests Jocs Florals de l\'\xc3\x80ngel Custodi s\'entregaven aprofitant la Festa Major i la festivitat del patr\xc3\xb3 de la barriada a la sala de Plens de l\'Alcaldia. Per primera vegada, els premis tenien una dotaci\xc3\xb3 econ\xc3\xb2mica important. M\xc3\xa9s de quaranta mil pessetes sumaven el conjunt de premis, durant els quals s\'escollien tamb\xc3\xa9 les Reines dels Jocs Florals. Les principals autoritats civils i militars de Barcelona assistiren durant aquests anys als Jocs Florals de l\'\xc3\x80ngel Custodi, que l\'any 1971 se celebraren al Sal\xc3\xb3 de Cent de l\'Ajuntament de Barcelona, aprofitant el cinqu\xc3\xa8 centenari de la devoci\xc3\xb3 de Barcelona al Sant \xc3\x80ngel Custodi. _NEWLINE_A la Bordeta, en canvi, no hi ha const\xc3\xa0ncia de l\'exist\xc3\xa8ncia de Jocs Florals durant la Festa Major. La Bordeta va esdevenir un barri densament poblat per\xc3\xb2 amb una tradici\xc3\xb3 festiva i cultural m\xc3\xa9s escadussera que els seus barris ve\xc3\xafns. Tanmateix, entitats com la Societat Coral La Floresta, una de les impulsores de la reinstauraci\xc3\xb3 dels nous Jocs Florals, amb seu precisament al carrer dels Jocs Florals, organitz\xc3\xa0 durant una colla d\'anys vetllades liter\xc3\xa0ries i musicals en les quals s\'entregaven premis po\xc3\xa8tics i s\'escollien tamb\xc3\xa9 Miss Bordeta, que venia a ser la substituta de la Reina dels Jocs Florals. _NEWLINE_L\'any 2010, a partir de la iniciativa del periodista Albert Torras i Corbella, i les entitats Societat Coral la Floresta, la Federaci\xc3\xb3 d\'Associacions i Comissions de Carrers de la Festa Major de Sants, la Federaci\xc3\xb3 d\'Associacions, Entitats i Comissions d\'Hostafrancs, les Comissions de la Festa Major de la Bordeta, amb el suport del Districte de Sants-Montju\xc3\xafc i el Secretariat d\'Entitats de Sants, Hostafrancs i la Bordeta van recuperar els Jocs Florals de Sants, Hostafrancs i la Bordeta, agermanant els tres barris.'